Ivan Maĵuraniĉ (1814-1890) estis kroata poeto, lingvisto kaj politikisto. Lia sola grava originala poezia verko estas ĝuste ĉi tiu eposo. Krom tio li majstre kompletigis mankantajn partojn de la grava kroata mezepoka eposo "Osman" (de Ivan Gunduliĉ), brile imitinte la lingvon el tiu epoko kaj la stilon de la aŭtoro. Kiel lingvisto li enkondukis multajn modernajn vortojn en la kroatan lingvon. La pinto de lia politika kariero estas, ke li inter 1873 kaj 1880 estis kroata banuso, t.e. iaspeca subreĝo por Kroatio. Kroatio tiam estis parto de Aŭstrio-Hungario, sed havis aŭtonomion kaj sian propran estron el la kroatia nobelaro. Maĵuraniĉ escepte estis nenobelo. Lia ĉefa politika rezulto estis modernigo de Kroatio.